# Maryam Mirzakhani

Maryam Mirzakhani (en persa: مریم میرزاخانی) (Teheran, 12 de maig de 1977-Stanford, Estats Units, 14 de juliol de 2017) fou una matemàtica iraniana que va viure i va fer recerca als Estats Units. El 2014 va guanyar la prestigiosa Medalla Fields, essent la primera dona i la primera persona iraniana a fer-ho. Va treballar en geometria de l'espai i, amb un estil original, va revolucionar la matemàtica moderna, relacionant geometria i dinàmica.
El 2013 li van diagnosticar càncer de mama, el qual se li va estendre a la medul·la òssia i li va provocar la mort del 14 de juliol de 2017 amb 40 anys.

## Formació

Es va llicenciar en matemàtiques el 1999 a la Universitat de Tecnologia Sharif de Teheran. El 2004 es va doctorar a la Universitat Harvard.
Va desenvolupar la seva carrera en els camps de l'espai de Teichmüller, la geometria hiperbòlica, la teoria ergòdica i la geometria simplèctica.

## Treballs científics

Mirzakhani va fer diverses contribucions a la teoria d'espais modulars de les superfícies de Riemann. En els seus primers treballs, Mirzakhani va descobrir una fórmula que expressa el volum d'un espai de mòduls amb un gènere donat com un polinomi en el nombre de contorns dels components. Això la va portar a obtenir una nova prova de la conjectura d'Edward Witten en els nombres d'intersecció de classes de tautologia en l'espai de mòduls, així com una fórmula asimptòtica per a la longitud de geodèsiques simples tancades sobre una superfície hiperbòlica compacta. El seu treball posterior s'ha centrat en la dinàmica Teichmüller de l'espai de mòduls. En particular, va ser capaç de demostrar la conjectura que el flux del terratrèmol de William Thurston en un espai de Teichmüller és ergòdic.

## Guardons

Mirzakhani va obtenir reconeixement internacional com a brillant adolescent després de rebre la medalla d'or a les Olimpíades Internacionals de Matemàtiques de Hong Kong (1994) i de Toronto (1995). A l'Olimpíada Internacional de Matemàtiques del 1995 va ser la primera estudiant iraniana a aconseguir la puntuació perfecta.
El 2014 se li va atorgar la Medalla Fields, considerada com el premi Nobel de les matemàtiques, per "les contribucions destacades a la dinàmica i la geometria de les superfícies de Riemann i els seus espais de mòduls". Fou la primera dona que obtenia aquest guardó.

## Llegat i memòria

En honor seu, el dia del seu naixement ha estat aprovat com a Dia Internacional de la Dona Matemàtica a proposta de la Societat Iraniana de Matemàtiques, al World Meeting for Women in Mathematics (WM) celebrat dins de l'International Congress of Mathematicians l'any 2018, amb la intenció que sigui una data de celebració i inspiració per a les dones matemàtiques de tot el món.

## Referències

* ↑ «Curriculum Vitae». Arxivat de l'original el 24 de novembre 2005. [Consulta: 13 agost 2014].
* ↑ Maryam Mirzakhani al Mathematics Genealogy Project.
* ↑ «Curriculum Vitæ, Maryam Mirzakhani». Princeton University. Arxivat de l'original el 29 d'agost 2008. [Consulta: 12 agost 2014].
* ↑ «First female winner for Fields maths medal». BBC News, 2014. [Consulta: 13 agost 2014].
* 1 2 Vázquez Abal, María Elena «12 de maig, Día Internacional de la Mujer Matemática». La Gaceta de la RSME, Núm. 1, 2020, pàg. 37-39.
* ↑ «Muere Maryam Mirzakhani, la primera mujer en recibir el equivalente al Nobel de las Matemáticas» (en castellà). ELMUNDO.
* 1 2 3 «Curriculum Vitae - Maryam Mirzakhani» (en anglès). Arxivat de l'original el 24 de novembre 2005. [Consulta: 14 agost 2014].
* ↑ «Iranian math genius battles cancer recurrence at US hospital». PressTV [Consulta: 17 juliol 2017].
* ↑ «Sorrow as Maryam Mirzakhani, the first woman to win mathematics' Fields Medal, dies aged 40». The Telegraph [Consulta: 17 juliol 2017].
* ↑ Miranda, Eva «En recuerdo de Maryam Mirzakhani, la exploradora de superficies» (en castellà). El País [Madrid], 14-07-2018. ISSN: 1134-6582.
* 1 2 Maryam Mirzakhani a la Olimpíada Internacional de Matemàtiques
* ↑ «Iranian woman wins maths' top prize, the Fields medal - physics-math - 12 Agost 2014» (en anglès). New Scientist. [Consulta: 13 agost 2014].
* ↑ Marissa Newhall. «'Brilliant' minds honored» (en anglès). usatoday.com, 13-09-2005. [Consulta: 13 agost 2014].
* ↑ «IMU Prizes 2014 citations». International Mathematical Union. Arxivat de l'original el 11 de novembre 2017. [Consulta: 12 agost 2014].
* ↑ EFE Seul. «La iraniana Maryam Mirzakhani, primera dona que guanya el 'Nobel' de matemàtiques». ara.cat, 13-08-2014. [Consulta: 13 agost 2014].
* ↑ «Maryam Mirzakhani». CRAI Biblioteca de Matemàtiques i Informàtica, 15-02-2022. [Consulta: 28 març 2022].
* ↑ «12 de Maig, dia de la dona matemàtica». Societat Catalana de Matemàtiques. Institut d'Estudis Catalans, 08-05-2020. [Consulta: 28 març 2022].